30. september

**SV. HIERONIM, DUHOVNIK IN CERKVENI UČITELJ**Slovesni praznik v koprski škofiji - glavni zavetnik škofije

BESEDNO BOGOSLUŽJE

Prvo berilo Mdr 7,7-14

**Berilo iz knjige modrosti**

7  Molil sem, in dana mi je bila preudarnost,

klical sem, in name je prišel duh modrosti.

8  Bolj sem jo cenil kakor žezla in prestole,

v primerjavi z njo sem imel bogastvo za prazen nič.

9  Niti z neprecenljivim draguljem je nisem primerjal,

saj je v njenih očeh vse zlato le kupček peska

in srebro se nasproti njej šteje za blato.

10  Bolj kot zdravje in lepo postavo sem jo vzljubil;

sklenil sem, da jo bom raje imel kakor luč,

ker njen plamen ne pozna pojemanja.

11  Hkrati z njo so prišle k meni vse dobrine,

po njenih rokah neizmerno bogastvo.

12  Vesel sem bil vseh dobrin, ker jih vodi modrost,

nisem pa vedel, da je ona njihova mati.

13  Po pošteni poti sem jo dobil,

brez nevoščljivosti jo dajem,

ne skrivam njenega bogastva.

14 Ona je namreč za ljudi neizčrpno bogastvo,

tisti, ki ga izkoristijo,

si pridobijo prijateljstvo z Bogom,

ker jih priporočajo darovi, ki izvirajo iz vzgoje.

Božja beseda.

Spev z odpevom   
Ps 19,8-11

Odpev: **Gospod ima besede večnega življenja.**

8 Gospodova postava je popolna,

poživlja dušo;

Gospodovo pričevanje je zanesljivo,

nevednega dela modrega. Odpev.

9 Gospodovi ukazi so pravi,

razveseljujejo srce;

Gospodova zapoved je jasna,

razsvetljuje oči.Odpev.

10 Gospodov strah je čist,

ostaja na veke;

Gospodove sodbe so resnica,

vse skupaj pravične. Odpev.

11 Bolj so zaželene kakor zlato,

bolj kakor obilje čistega zlata;

bolj kakor med so sladke,

kakor med iz satovja.Odpev.

Drugo berilo 2 Tim 3,14-17

**Berilo iz Drugega pisma apostola Pavla Timóteju**

*Predragi:*

14  Ti pa ostani pri tem, česar si se naučil in v veri sprejel,

ker veš, od koga si se naučil.

15 Že od otroštva poznaš Sveto pismo

in to ti more po veri v Kristusa Jezusa dati modrost,

ki pelje v rešitev.

16 Vse Pismo je navdihnjeno od Boga

in koristno za poučevanje, svarjenje,

za poboljševanje in vzgojo v pravičnosti,

17  da bi bil Božji človek popoln

in pripravljen za vsako dobro delo.

*Božja beseda.*

Aleluja prim. Apd 16,14

Aleluja. Gospod, odpri nam srce,

da bomo pazili na to, kar je tvoj Sin povedal. Aleluja.

Evangelij Mt 13,47-52

**Iz svetega evangelija po Mateju.**

*Tisti čas je Jezus govoril svojim učencem in rekel:*

47 »Nadalje je nebeško kraljestvo podobno mreži,

ki jo vržejo v morje in zajame ribe vseh vrst.

48 Ko se napolni, jo potegnejo na obrežje,

sedejo in odberejo dobre v posodo,

slabe pa pomečejo proč.

49 Tako bo ob koncu sveta:

prišli bodo angeli in ločili hudobne od pravičnih.

50 Pahnili jih bodo v ognjeno peč.

Tam bo jok in škripanje z zobmi.«

51 »Ste doumeli vse to?«

Rekli so mu: »Smo.«

52 Tedaj jim je dejal:

»Zato je vsak pismouk,

ki je postal učenec nebeškega kraljestva,

podoben hišnemu gospodarju,

ki prinaša iz svojega zaklada novo in staro.«

*Kristusov evangelij.*